钦定古今图书集成/明伦汇编/氏族典/第400卷 > 史公珽
## 钦定古今图书集成/明伦汇编/氏族典/第400卷 > 史公珽

按《万姓统谱》：“公珽字搢叟，鄞人。丰姿秀爽，词气温恭。
早志于学，通诸经子史，尤邃于《易》。延祐间，诏郡守举
行堂试法，公珽方弱冠，屡占前列。家居教授生徒，务
底于成。论宋季台阁故事，亹亹终日。及忠臣义士死
节者，必慷慨流涕。广平李尧民七丧不举，公珽解囊
中半赒之，且为著哀词，告其尝所往还者。自号蓬庐
处士。”所著有《蓬庐稿》《易演义》及《象数发挥》若干卷。